en da en sv da de da da cs de da da nb nb nb da da da ca da da en da da da da da da da da nb nb da da da da de nb da en de da da da da nb nb da da en da da nb nb da da da de nb da en en da da da da da da da nb nb da da da en da da nb en sv de nl da da da de da ca da de da da da da en da da da cs da cs da da da cs da de cs da da de de cs cs cs da de de da da da da cs da cs cs cs de da cs sv da da da cs da de cs da cs da da en en da da da cs sv da da da en da da da en da de da en da cs cs cs da da cs cs da da da cs de da cs da cs da da cs cs da da da cs da da en da uk da
Book me up, Scotty!: juli 2017
mandag den 31. juli 2017
Giveaway - sidste chance for deltagelse
Så er det ved at være sidste chance for at deltage i min store giveaway, som jeg afholder i samarbejde med en lang række gavmilde sponsorer. Se hvordan du deltager HER!
Indsendt af Maria kl. 16.38 Ingen kommentarer:
Send med mailBlog om dette!Del via TwitterDel via FacebookDel på Pinterest
lørdag den 29. juli 2017
Boganmeldelse: Vegetaren af Han Kang
Jeg fik mit eksemplar tilsendt som en overraskelse fra Gyldendal, men bogen kan købes til DKK 191,- lige her.
“Det var en krop hvorfra al overflødighed gradvist var skrællet bort. Aldrig før havde han set en sådan krop, en krop som udtrykte så meget og alligevel ikke var mere end sig selv.”
Vegetaren indledes med hr. Cheongs beskrivelse af, hvordan han har valgt den gyldne middelvej i livet ved at stille sig tilfreds med en middelmådig tilværelse og en gennemsnitlig hustru. Han bor i Seoul i Sydkorea med sin hustru, Yeong-hye, som har vist sig at leve op til forventningerne om banalitet. Til hr. Cheongs tilfredsstillelse er dagene identiske, og han kan forvente en ren og nystrøget skjorte hver morgen, et rent hjem og solide måltider. Det eneste punkt, hvor Yeong-hye skiller sig ud, er ved ikke at bruge bh, fordi hun ikke bryder sig om, at den klemmer hendes bryster og føles snærende. Hr. Cheong har forsøgt sig med at købe forskellige bh-typer til Yeong-hye, både fordi hans kone ikke har “velformede bryster som måske ville passe til det bh-løse look”, men også fordi han “ville have foretrukket at hun gik med en vatteret bh, så [han, red.] ikke tabte ansigt” over for bekendte.
En nat opfører Yeong-hye sig mærkeligt og hr. Cheong erfarer, at hun har haft en drøm, som har sat sine spor. Den følgende dag finder han hende i færd med at smide al parrets kød fra køleskab og fryser i store affaldssække, og han forfærdes ved synet af de mange spildte madvarer og penge. Yeong-hye har besluttet sig for at være vegetar – en beslutning som skal vise sig ikke at være omkostningsfri i en familie og i et samfund, hvor kød anses for at være en væsentlig del af livets opretholdelse.
Undervejs udfoldes Yeong-hyes drømme for læseren, men hendes familie får aldrig adgang til dem. Drømmene vidner om en traumatisk barndom med stram disciplin, underkuelse og voldelig magtudøvelse. Da Yeong-hye til en familiemiddag nægter at spise kød, er familien bekymrede over hendes store vægttab, hvilket får hendes far til at fastholde hende, og tvangsfodre hende med et stykke svinekød. I desperation over situationen får Yeong-hye fat i en kniv og skærer sig selv i håndleddet. Herfra hvirvles læseren ind i en verden, hvor det bizarre og excentriske langsomt opløser sociale konventioner og standarder for, hvad der er normal adfærd og hvor langt man kan tillade sig at gå i sin behandling af andre mennesker. Familien anser Yeong-hyes vegetarisme som fuldstændig uacceptabel, både fordi det falder uden for normerne for normal opførsel, men også fordi det i deres øjne slet ikke er muligt at leve et sundt liv uden kød. Hendes vegetarisme udvikler sig hurtigt til en generelt afholdende tilværelse, hvor hun afviser sex med sin mand, afslår mad i al almindelighed og ikke sover om natten. I hendes indre opstår tanker om, at hun er som et træ, der kun behøver sollyset for at leve. Langsomt får hun skabt et liv i fuldstændig askese, men efterhånden som krop og sind bukker under for afsavnene, bliver hun også et nemt offer for overgreb og udnyttelse fra de nærmeste mænd.
Romanen stiller skarpt på normbaserede forventninger til køn og kønnets adfærd, og jeg læser den som en sagte og implicit, men alligevel stærk feministisk kritik af et mandsdomineret samfund, hvor kvinder tvangsfodres med ideer om fyldige bryster i snærende bh’er, om forventninger til rene hjem, nystrøgede skjorter og solide måltider og vigtigst af alt om underkuelse og opofrelse. For læseren i Vesten kan de fastlåste roller måske synes overdrevne, men her er det vigtigt at huske på, at mange lande i Østasien i langt højere grad værdsætter og ønsker at fastholde traditionelle kønsroller og de pligter, man anser for passende for kønnet.
Han Kangs Vegetaren er en meget fin og stilren fortælling om opretholdelse af normative standarder, om magt udøvet med vold og om ikke at gå på kompromis med egne overbevisninger. Den elegante og vigtige fortælling skal have fire kaffekopper herfra.
En lille bonusinfo: Under mit praktikophold i Japan, fik jeg indsigt i, at hvor der ellers kan ses fremgang i procentdelen af kvinder som tager en uddannelse, er tendensen stadig, at de ikke efterfølgende får job, da de til den tid (medmindre de slet ikke følger normen) er blevet gift og derfor skal holde hus og hjem. Det er de færreste japanske mænd, der vil acceptere en udarbejdende hustru, og jeg blev fortalt, at man kæmper med sammen problematik i Sydkorea. Man kan jo spørge sig selv, om det er denne tendens Han Kang forsøger at sætte i fokus.
Indsendt af Maria kl. 10.52 Ingen kommentarer:
Send med mailBlog om dette!Del via TwitterDel via FacebookDel på Pinterest
Etiketter: Anmeldelser, Gyldendal, Køn & kultur, Skønlitteratur
søndag den 23. juli 2017
Boganmeldelse: Kurt Cobain – En biografi af Charles R. Cross
Jeg var så heldig at få tilsendt et anmeldereksemplar af Klim, men jeg er overrasket over at se, at den store mursten kan erhverves for kun DKK 129,- hos WillamDam.dk. Det er jo et røverkøb!
Titel: Kurt Cobain – En biografi
Forfatter: Charles R. Cross
Udgivelsesår: 2017 (2. udg. på dansk)
Charles R. Cross’ biografi om Kurt Cobain er formentlig den mest grundige gennemgang af et menneskes liv, en læser nogensinde vil støde på. Ikke en eneste detalje er udeladt, og min egen tidlige teenageforelskelse og fascination af den blonde mand med den rustne stemme skyllede atter ind over mig som tidevand ved månetid.
I 1967 beriges ’bonderøvsbyen’ Aberdeen og i særligt grad Wendy og Don Cobain med en lille ny. Kurt Cobain bliver født ind i en stille og rolig familie med en omsorgsfuld mor, der læser bøger om pædagogik og læring og en hårdtarbejdende far. Parret er high school sweet hearts og i Kurts tidlige barndom skændes de kun, når pengene ikke kan slå til. Deres lille dreng viser tildigt interesse for musikken, som for eksempel da han foræres et baseball-sæt og vælger at bruge battene som slagtøjsinstrumenter i stedet. Hans søster Kim erindrer også, hvordan storbroderen kunne spille sange fra radioen på klaver efter gehør til trods for aldrig at have gået til klaverundervisning. Kim kommer til, da Kurt er tre år gammel og med en lille ny, vokser det økonomiske pres på familien yderligere. Presset påvirker Dons tolerance og tålmodighed, og Kurt udsættes for daglige afstraffelser i form af banken med to fingre på tindingen; en handling, som ikke gør fysisk ondt, men som sætter sit præg på Kurts psyke og handlingen bliver årsag til endnu flere skænderier mellem forældreparret, fordi Wendy ikke billiger handlingen. De daglige afstraffelser skal også vise sig at få stor betydning for de to mænds senere forhold. Kort efter Kurts 9-års fødselsdag meddeler Wendy, at hun vil skilles og det bliver begyndelsen på en turbulent og traumatiserende tid, hvor Kurt bor skiftevis ved sine forældre, som hver især får nye tilværelser med nye børn og nye ægtefæller, men også ved andre familiemedlemmer og diverse plejefamilier. Indimellem er han uden bolig, og selv hævder han, at han har måtte sove under en bro og i biler i en alder af tretten år. Det er i denne tid, han får øjnene op for den forløsende virkning diverse rusmidler eller euforiserende stoffer kan have og han eksperimenterer både med lightergas, pot og LSD. Sideløbende med det turbulente liv holder Kurt fast i musikken, og selvom medlemmer udskiftes og bands opløses eller skifter navne, så synes musikken at være Kurts faste holdepunkt og måske eneste tryghed i livet. I al hemmelighed stræber han efter at blive en stor, kendt stjerne, men han kæmper med en usikkerhed og tvivl på eget værd – både som menneske og som musiker – som gør det vanskeligt at ytre og endda stå ved sit ønske, selv over for de nærmeste. Bogen ender, som den kun kan ende; med den tragiske afslutning på Kurt Cobains 27-årige turbulente liv.
Charles R. Cross leverer en detaljerig og meget grundig gennemgang af Kurt Cobains liv: Ikke en eneste detalje er udeladt, og sideløbende med Cobains tragiske historie, inddrages også utallige fun facts, såsom at Kurt hadede betegnelsen grunge, eller at han krævede Kraft’s Mac & Cheese og Mountain Dew på alle spillesteder. Udover den grundige gennemgang af frontfigurens liv og tilbøjeligheder, følger også spredte analyser af mange af hans tekster. Det var interessant at sammenligne analyserne med egne teenagetanker om Nirvanas tekster og jeg oplevede, hvordan min tidlige teenageforelskelse og fascination af den blonde mand med den rustne stemme atter skyllede ind over mig som tidevand ved månetid. Samtidig medbragte læsningen også erkendelsen af, at jeg måtte hjælpe Kurt Cobain med at kravle ned ad den piedestal, jeg for mange år siden satte ham op på. Hvis du, lige som jeg, genså Kurt & Courtney ved enhver given lejlighed, lå og dagdrømte til Lithium eller About a Girl, hvis du gennemsøgte magasiner (adgangen til internet var jo ikke heeeeelt som nu) for udklip, citater eller billeder af Nirvana og Kurt Cobain, så er du selvskrevet til at læse denne heftige gennemgang af et liv, der på ingen måder føles som blot 27 år. Det særlige ved Cross’ biografi er, at Courtney får plads som det hele menneske, hun formentlig er, og ikke blot udstilles og udskammes som den isolerede årsag til Kurts elendighed, som ofte ses i andre udlægninger af Kurt Cobains liv.
Det eneste jeg kunne have ønsket mig anderledes var endnu flere billeder og selve layoutet. Om det er linjerne, der er for tætte eller siderne, der er for brede, ved jeg ikke, men jeg oplevede ofte at miste fokus og komme til at genlæse samme linje flere gange. Det ændrer selvfølgelig ikke på det imponerende indhold, det gør den bare lidt længere at komme igennem. ;) Fem kaffekopper herfra.
Indsendt af Maria kl. 16.01 Ingen kommentarer:
Send med mailBlog om dette!Del via TwitterDel via FacebookDel på Pinterest
Etiketter: Amerikansk litteratur, Anmeldelser, Bands, Biografier, Fem kaffekopper, Klim, Kultur
tirsdag den 18. juli 2017
En lille venlig påmindelse om min store giveaway, som slutter d. 1. august.
Læs hvordan du deltager her.
Indsendt af Maria kl. 13.11 Ingen kommentarer:
Send med mailBlog om dette!Del via TwitterDel via FacebookDel på Pinterest
lørdag den 15. juli 2017
Boganmeldelse: Den forkerte vej af Michael Dyst
Jeg fik tilsendt denne som anmeldereksemplar af forlaget Copenhagen Storytellers, men den kan erhverves til den nette sum af DKK 54,- hos WilliamDam.dk
Titel: Den forkerte vej
“jeg bærer med smil mine byrder
en rygsæk af tvivl og skyld”
I sidste uge tog jeg den forkerte vej med Michael Dyst. Vi lagde ud med fælles refleksioner over menneskelig erfaring, og med afsæt i Schopenhauer blev vi enige om, at al menneskelig erfaring er overvejende negativ.
Den forkerte vej er en digtsamling bestående af 24 digte, som tager sin læser med ned ad den vej, som ikke kan anerkendes eller genkendes som vejen til et liv, der er værd at leve. I digtsamlingen stiller Michael Dyst skarpt på menneskeskabte sandheder om, at lykke og glæde er de eneste stræbeværdige mål i livet. Undervejs inddrages en lang kulturhistorie, som har lært os, at alt er bedst, når det er fryd og gammen, at vi skal bære vores byrde med et smil eller sågar at hvis vi tæller til ti, så får vi alt det, vi kan li’ (men det var jo løgn, Krumme!), og det er netop disse ’sandheder’, der kommer på tværs med det lyriske jegs levede og erfarede liv.
I en tid, hvor alle jager det meningsfulde, lykkelige liv, hvor den ene selvhjælpsguide erstatter den anden, hvor enhver forventes at være lykkelig, men selv har ansvaret for eget liv og er sin egen lykkes smed, er det forfriskende at læse Dysts tanker om at gå den forkerte vej. Som Den Vilde i Huxleys klassiker, Fagre nye verden, synes Dyst at kræve sin ret til at være ulykkelig og føle livets pinsler i et samfund, som ikke kan anerkende andre veje end vejen til lykke.
Der er ingen tvivl om, at samlingen er faldet i skødet på den rette anmelder, fordi jeg netop selv er meget optaget af, hvordan vaneprægede antagelser om ’den rigtige’ måde at leve på er ekskluderende og voldelig i sin udelukkelse af alle dem, der enten ikke formår at efterleve samfundsbestemte ’sandheder’ eller bare ikke vil. For hvem bestemmer hvad der er rigtigt og hvad, der er forkert? Måske er den forkerte vej i virkeligheden langt mere rigtig for et menneske som vores lyriske jeg i Den forkerte vej, og måske skulle vi gøre op med sådanne følelseshierarkier, som bestemmer at visse følelser (glæde og lykke) har større værdi end andre (sorg og smerte). Som det formentlig kan udledes af anmeldelsen, fik Dyst sat gang i mange spændende tanker, og jeg nød at læse om livets elendigheder. Det var ikke alle digte, der formåede at ramme mig, og visse strofer forsvandt fra mit sind så snart, de var læst. Men de der ikke gjorde, havde en slagkraft som gjorde, at jeg faktisk nød at sige dem højt. Jeg føler mig overbevist om, at det ikke er en samling for alle, fordi den kræver en læser, der er indforstået med og kan acceptere forfatterens præmis om, at lykke ikke er livets absolutte endemål. Men hvis man kan læse med på den præmis, så er jeg sikker på, at store tanker om tilværelsens pinefulde vilkår vil opstå i mødet med den dystre Dyst.
Fire kopper kaffe (med et lille skvis vodka) skal Den forkerte vej nydes med!
Indsendt af Maria kl. 14.19 Ingen kommentarer:
Send med mailBlog om dette!Del via TwitterDel via FacebookDel på Pinterest
Etiketter: Anmeldelser, Copenhagen Storytellers, Dansk litteratur, Digte, Filosofi, Fire kaffekopper, Lyrik
Nyere indlæg Ældre indlæg Start
Abonner på: Indlæg (Atom)
På Book me up, Scotty! blogger jeg løs om bøger og kultur. Du finder flest boganmeldelser, men også anbefalinger og tanker om kulturliv og litteraturens verden. Jeg elsker at tale om de bøger, jeg læser, så efterlad gerne en kommentar, hvis du har noget på hjerte. God fornøjelse!
Litterære arrangementer og bogevents
Giveaway - sidste chance for deltagelse
Boganmeldelse: Vegetaren af Han Kang
Boganmeldelse: Kurt Cobain – En biografi af Charle...
Boganmeldelse: Den forkerte vej af Michael Dyst
Boganmeldelse: Emma Gad for hvide af Anna Neye
Boganmeldelse: Fordi ilden er vores af Daniel Boysen
Boganmeldelse: Arv og miljø af Vigdis Hjorth
Få 60 dages gratis streaming, når du benytter koden BookmeupStream
Rejser tema. Leveret af Blogger.